CELEX: 32017D2013
Language: sl
Date: 2017-11-07 00:00:00
Title: Izvedbeni sklep Sveta (EU) 2017/2013 z dne 7. novembra 2017 o dovoljenju Kraljevini Nizozemski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost

10.11.2017   
            
            
               SL
            
            
               Uradni list Evropske unije
            
            
               L 292/59
            
         IZVEDBENI SKLEP SVETA (EU) 2017/2013
   z dne 7. novembra 2017
   o dovoljenju Kraljevini Nizozemski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost
   SVET EVROPSKE UNIJE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395(1) Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
         
               (2)
            
            
               V skladu s členom 199a(1)(g) Direktive 2006/112/ES lahko države članice določijo, da je oseba, ki je zavezana k plačilu DDV na dobave telekomunikacijskih storitev, davčni zavezanec, kateremu se dobavi blago ali opravi storitev (mehanizem obrnjene davčne obveznosti). Nizozemska ni uporabila te možnosti.
            
         
               (3)
            
            
               V sektorju telekomunikacijskih storitev na Nizozemskem so bili nedavno odkriti primeri goljufije. Zato želi ta država članica uvesti mehanizem obrnjene davčne obveznosti na področju domače dobave telekomunikacijskih storitev.
            
         
               (4)
            
            
               Na podlagi člena 199a(1) Direktive 2006/112/ES se mehanizem obrnjene davčne obveznosti lahko uporablja le do 31. decembra 2018, najkrajše obdobje uporabe pa je dve leti. Ker pogoj najkrajšega obdobja uporabe ni mogoče izpolniti, Nizozemska ne more uporabiti mehanizma obrnjene davčne obveznosti na podlagi člena 199a(1)(g) navedene Direktive.
            
         
               (5)
            
            
               Nizozemska je zato z dopisom, ki ga je Komisija evidentirala 11. julija 2017, zahtevala odstopanje od člena 193 Direktive 2006/112/ES, da se ji dovoli uporaba mehanizma obrnjene davčne obveznosti za dobave telekomunikacijskih storitev na podlagi člena 395 navedene direktive.
            
         
               (6)
            
            
               V skladu s členom 395(2) Direktive 2006/112/ES je Komisija z dopisom z dne 5. septembra 2017 o zahtevi Nizozemske obvestila druge države članice. Komisija je z dopisom z dne 6. septembra 2017 Nizozemsko uradno obvestila, da ima na voljo vse informacije, potrebne za presojo zahteve.
            
         
               (7)
            
            
               Namen zaprošenega odstopanja je preprečiti goljufije na področju DDV v sektorju telekomunikacijskih storitev. Čeprav so dobave telekomunikacijskih storitev dovzetne za goljufije in se jih pozorno spremlja, je Nizozemska nedavno odkrila goljufivo ravnanje v trgovini pogovornih minut, ki vključuje več „neobstoječih trgovcev“ in vmesnih družb. To ravnanje povzroča precejšnjo izgubo davčnih prihodkov.
            
         
               (8)
            
            
               Na podlagi informacij, ki jih je predložila Nizozemska, konvencionalne metode za odkrivanje in preprečevanje goljufij niso učinkovite, saj zadevne storitve prihajajo iz držav zunaj Unije in niso navedene v nobenem registru ali seznamu. Plačila se izvršijo prek plačilnih platform na bančnih računih zunaj Unije, tako da je transakcije težje odkriti, pridobivanje informacij od bank pa je tudi nemogoče. Nizozemska poudarja, da bo brez mehanizma obrnjene davčne obveznosti za zadevne storitve izguba davčnih prihodkov eksponentno naraščala.
            
         
               (9)
            
            
               Nizozemski bi bilo zato treba dovoliti, da uporablja mehanizem obrnjene davčne obveznosti za dobavo telekomunikacijskih storitev do 31. decembra 2018.
            
         
               (10)
            
            
               Odstopanje nima negativnega vpliva na lastna sredstva Unije, pridobljena od DDV –
            
         SPREJEL NASLEDNJI SKLEP:
   Člen 1
   Z odstopanjem od člena 193 Direktive 2006/112/ES se Nizozemski dovoli, da v primeru dobave telekomunikacijskih storitev določi naročnika dobave kot osebo, ki je dolžna plačati DDV davčnim organom.
   Člen 2
   Ta sklep začne učinkovati z dnem uradne obvestitve.
   Ta sklep preneha veljati 31. decembra 2018.
   Člen 3
   Ta sklep je naslovljen na Kraljevino Nizozemsko.
   
      V Bruslju, 7. novembra 2017
      
         
            Za Svet
         
         
            Predsednik
         
         T. TÕNISTE
      
   
   
      (1)  UL L 347, 11.12.2006, str. 1.